
A mentor mint iránytű

A mentorálás hatékony hátránykompenzációs pedagógiai munkaforma, amely a pályaválasztást támogatva képes lehet lassítani a szegénység újratermelődésének folyamatát. Tanulmányomban a Tanítsunk Magyarországért országos kiterjedtségű mentorprogram hátrányos helyzetű, pályaválasztás előtt álló, 7.-8. osztályos mentoráltainak tanulmányi aspirációira gyakorolt hatását vizsgálom. Mostanáig nem készült hasonló méretű és részletességű mentoráltakra fókuszáló adatbázis, ezáltal kevésbé ismerjük a mentorprogram kisdiákokra gyakorolt hatását.
Kutatásomban olyan kérdésekre kerestem a választ, mint milyen különbségek jelentkeznek a mentorált és nem-mentorált (kontroll) tanulók között a továbbtanulási aspirációik tekintetében, milyen faktorok magyarázzák az eltérést. Feltételezésem szerint a mentorált tanulók társadalmi státusa alacsonyabb, azonban biztosabbak továbbtanulási céljaikban, és magasabb végzettség megszerzését tervezik nem-mentorált társaiknál.
Ennek vizsgálatára jelen tanulmány empirikus részében egy a 2021/22-es tanév második félévében 206 fővel végzett kontrollcsoportos kvantitatív kutatás eredményeit mutatom be. Az adatfelvétel a DHWM kutatócsoport munkatársaival együttműködve zajlott Hajdú-Bihar megyei általánosiskolákban egy 37 itemet tartalmazó saját készítésű kérdőívblokk felhasználásával.
Az eredmények rámutattak arra, hogy a programban résztvevő diákok számára elsősorban a mentortól kapott pályaválasztási tanácsok, valamint a tanulmányi átlagra gyakorolt pozitív hatás tekintetében részesülnek a mentorálás hátránykompenzációs erejéből. A diákok objektív anyagi tőke indexének elemzésével kimutathatóvá vált, hogy a program sikeresen éri el célcsoportját, ugyanis a mentorált tanulók valóban hátrányosabb helyzetűek, mint azonos településtípusról és intézményből származó nem-mentorált társaik. A diákok továbbtanulási döntését befolyásoló tényezők között az elemzés alapján legerősebb magyarázó erővel a család objektív anyagi helyzete, valamint a tanulmányi átlag bírt. Az eredmények szerint a pedagógusok nagyobb arányban segítik a pályaválasztás során a programban résztvevő diákokat, mint a nem-mentoráltakat, ami a mentorálás híd szerepével is magyarázható. A vizsgált csoportok között mért szocio-ökonómiai eltérés ellenére a mentorált és nem-mentorált diákok hasonló arányban és hasonló biztossággal tervezik az érettségit is adó középiskolatípusba való jelentkezést.



